Goedhartigheid - Solidariteit WêreldSolidariteit Wêreld
Tuis › 10 minute voor werk Juig › Goedhartigheid
Lees Titus 3:4–5 en Galasiërs 6:9–10.
Goedhartigheid beteken nie net dat jy sal gee wat jy het nie maar ook dat jy sal gee wat jy is. Wat die Here van jou vra, is dat jy sal verander van ’n wurm wat alles opvreet (gierigheid) na ’n skoenlapper wat die stuifmeel ronddra en eintlik ’n verspreider is van goedheid (goedhartigheid).
Goedhartigheid sit plesier in gierigheid se gebed en maak dit sy leuse. Gierigheid se gebed is: “Gee, Here God” en goedhartigheid sit net twee woordjies by en daar het jy ons leuse vir goedhartigheid: “Gee die Here God plesier.” Om God bly te maak, moet ons doen wat God doen, naamlik om goed te wees. Sy hart is vol goedheid. Hy verwag van ons om ander in nood goedhartig te behandel sodat hulle deur ons dade kan beleef hoe goed God is!
Goedhartigheid laat jou besef dat God prioriteit nommer een in jou lewe is en as Hy nommer een is, raak alles anders in die wêreld in vergelyking met Hom vaal. “Tog is ware godsdiens saam met tevredenheid ’n groot rykdom” (1 Tim. 6:6).
Goedhartige mense wil nie suksesvolle dinge doen nie, net betekenisvolle dinge (klein en groot) wat ander se lewens aanraak en verander – en so sin aan hulle eie lewe gee! Want goedhartiges leef Augustinus se woorde uit: “Moenie God gebruik om die wêreld te geniet nie, gebruik die wêreld om God te geniet.”
Ons ouer mense is almal gek na Dennis the Menace. Een van sy strokiesprente vertel ons van goedhartigheid: Dennis is ’n ondeunde seuntjie wat inderdaad ’n irritasie was vir sy bure, mnr. en mev. Wilson.
Mnr. Wilson is erg gefrustreerd met Dennis, maar mev. Wilson bly die vriendelikheid en goedhartigheid self. Die spesifieke strokiesprent wys hoe Dennis en sy maatjie Joey mev. Wilson se huis verlaat met hande vol koekies!
Joey sê dan vir Dennis: “Ek wonder wat het ons gedoen om dit te verdien.” Dennis antwoord dan: “Kyk, Joey, mev. Wilson gee nie vir ons koekies omdat ons goed is nie, maar omdat sy goed is!”
Dis wat die Bybel ons leer – God is goed, daarom oorlaai Hy ons met goedheid en dis presies wat Titus 3:4–5 verduidelik. Daarom kan ons Christene ook goed wees soos ’n mev. Wilson met die Dennis the Menaces van die wêreld!